b'\n_START_ARTICLE_\nHolografija\n_START_SECTION_\nZgodovina\n_START_PARAGRAPH_\nHolografijo je izumil Mad\xc5\xbearsko-Britanski fizik Dennis Gabor leta 1947, medtem ko je \xc5\xbeelel izbolj\xc5\xa1ati delovanje elektronskega mikroskopa. Prvotne ideje holografije niso bile nikoli realizirane, kljub temu je bil Gabor leta 1971 nagrajen z Nobelovo nagrado iz fizike. Takratni izvori svetlobe niso oddajali koherentne svetlobe, zato se je razvoj holografije nadaljeval \xc5\xa1ele z izumom laserjev leta 1960._NEWLINE_Velik korak naprej sta leta 1962 naredila Ameri\xc5\xa1ka fizika Emmet Leith in Juris Upatnieks, ko jima je s postavitvijo uspelo popolnoma lo\xc4\x8diti interferenco med realno in navidezno sliko. V njuni postavitvi se objektni in referen\xc4\x8dni \xc5\xbearek sekata neposredno na fotografski plo\xc5\xa1\xc4\x8di. Leto kasneje sta uspe\xc5\xa1no realizirala eno izmed Gaborjevih idej in ustvarila prvi laserski transmisijski hologram 3D predmeta (igra\xc4\x8dka vlakca in ptice). Ti transmisijski hologrami ustvarijo jasno sliko objekta z realisti\xc4\x8dno globino, ko na njih posvetimo z laserjem. Njuno pionirsko delo je vodilo k standardizaciji opreme za izdelovanje hologramov. Kvaliteta slike se je izredno izbolj\xc5\xa1ala, ko sta Leith in Upatnieks vpeljala difuzno osvetlitev opazovanega objekta. Zapis informacije v hologramu ni bil ve\xc4\x8d lokalen. Vsaka to\xc4\x8dka v fotografski plo\xc5\xa1\xc4\x8di je vsebovala zapis sipanja svetlobe na vseh to\xc4\x8dkah in zato je celotna slika objekta kodirana v zelo majhnem delu holograma._NEWLINE_Prav tako leta 1962 je Sovjetski opti\xc4\x8dni strokovnjak Yuri Nikolaevich Denisyuk naredil prvi volumski hologram, pri katerem dobimo le eno rekonstrukcijo slike objekta. Tak hologram lahko opazujemo \xc5\xbee s svetlobo obi\xc4\x8dajne \xc5\xbearnice. Denisyuk je bil leta 1970 nagrajen z Leninovo nagrado. Teorijo volumskih hologramov je leta 1963 dopolnil P. J. Van Heerden._NEWLINE_Opti\xc4\x8dni pojavi, na katerih temelji holografija, so bili dobro raziskani s strani priznanih fizikov. Z raziskavami so se ukvarjali predvsem francoski fiziki A. Mar\xc3\xa9chal, P. Croce in M. Francon, nem\xc5\xa1ki fizik F. Zernike, in Ameri\xc4\x8dana E. L. O\xe2\x80\x99Neill ter L. J. Cutrona. Holografija se danes raziskuje po \xc5\xa1tevilnih laboratorijih po svetu.\n_START_SECTION_\nZapisovalni mediji in razmno\xc5\xbeevanje hologramov\n_START_PARAGRAPH_\nPoleg \xc5\xbee omenjene fotografske emulzije se lahko za zapisovanje uporabi tudi nekatere druge snovi. Postopki se razlikujejo tako po na\xc4\x8dinu obdelave (kemi\xc4\x8dna, termi\xc4\x8dna, ...) ter po ceni porabljenega materiala._NEWLINE_Mno\xc5\xbei\xc4\x8dno razmno\xc5\xbeevanje hologramov vklju\xc4\x8duje v prvi fazi prekrivanje posnetega holograma s tankim nanosom kovine, npr. niklja. Nane\xc5\xa1eno plast zadostne debeline se nato odstrani s povr\xc5\xa1ine holograma, ter pritrdi na ustrezno plo\xc5\xa1\xc4\x8do, ki odlitku da mehansko trdnost. Tak\xc5\xa1en hologramski negativ se nato segreje, nanj pa se pritisne plo\xc5\xa1\xc4\x8do iz mehke plastike. Negativ povr\xc5\xa1inski profil holograma prenese na plastiko, ki je nato pritrjena preko vmesnega sloja umetne mase na \xc4\x8dvrsto podlago. Tako razmno\xc5\xbeen hologram je nato mogo\xc4\x8de uporabiti za rekonstrukcijo originalne slike. Postopek je podoben kot v mariskaterem drugem procesu mno\xc5\xbei\xc4\x8dnega razmno\xc5\xbeevanja, npr. pri izdelavi glasbenih zgo\xc5\xa1\xc4\x8denk.\n_START_SECTION_\nRekonstrukcija opti\xc4\x8dnih hologramov\n_START_PARAGRAPH_\nNa fotografski plo\xc5\xa1\xc4\x8di z zajetim hologramom je shranjena informacija o interferenci objektnega in referen\xc4\x8dnega \xc5\xbearka. \xc4\x8ce na hologram, zajet s postopkom opisanim v prej\xc5\xa1njem poglavju, posvetimo z rekonstrukcijskim \xc5\xbearkom, ki je enake barve kot referen\xc4\x8dni \xc5\xbearek, ter na fotografsko plo\xc5\xa1\xc4\x8do vpada pod enakim kotom, zaradi razli\xc4\x8dne barve to\xc4\x8dk na fotografski emulziji pride do rekonstrukcije valovnih front za plo\xc5\xa1\xc4\x8do. Intenziteta svetlobe ima torej v ravnini takoj za fotografsko plo\xc5\xa1\xc4\x8do enak profil, kot ga je imela za plo\xc5\xa1\xc4\x8do med snemanjem. \xc4\x8ce opazovalec pogleda skozi fotografsko plo\xc5\xa1\xc4\x8do, za njo na lokaciji objekta med snemanjem vidi rekonstruirano hologramsko sliko. Slika je v tem primeru pokon\xc4\x8dna in navidezna. S spreminjanjem kota opazovanja se spreminja tudi slika, ki vsaki\xc4\x8d izgleda, kot da bi gledali svetlobo, ki je bila dejansko odbita od objekta._NEWLINE_Hologram je mo\xc4\x8d rekonstruirati tudi z laserskim \xc5\xbearkom, ki ni identi\xc4\x8den snemalnemu, torej je npr. druga\xc4\x8dne barve, vendar v tem primeru rekonstrukcija ni popolna, opazovana slika se zaradi druga\xc4\x8dne valovne dol\xc5\xbeine laserskega \xc5\xbearka spremeni. V primeru spremembe valovne dol\xc5\xbeine laserja se spremenijo kotne velikosti objektov, posnetih na hologramu._NEWLINE_Obstajajo tudi mavri\xc4\x8dni hologrami, ki jih je mo\xc4\x8d rekonstruirati z belo svetlobo._NEWLINE_Izredno zanimiva lastnost holograma je, da vsak del fotografskega medija, na katerem je posnet hologram, nosi celotno informacijo o zapisani sliki. \xc4\x8ce hologram prelomimo na pol, je sliko \xc5\xa1e vedno mo\xc4\x8d rekonstruirati iz le ene polovice holograma, vendar se pri tem izgubi del vidnega polja. Situacija je podobna, kot \xc4\x8de bi sliko gledali skozi manj\xc5\xa1e okno.\n_START_SECTION_\nDigitalna holografija\n_START_PARAGRAPH_\nDigitalna holografija je pojem, ki se nana\xc5\xa1a tako na zajemanje kot na rekonstrukcijo hologramov, kjer enega izmed elementov nadomestimo z digitalnim, podobno kot to storimo pri digitalni fotografiji._NEWLINE_Digitalno zajemanje hologramov dobimo, \xc4\x8de v postavitvi za zajemanje fotografsko plo\xc5\xa1\xc4\x8do zamenjamo za katero izmed digitalnih tipal CCD ali CMOS. Prednost tak\xc5\xa1ne postavitve je seveda takoj\xc5\xa1nja pridobitev slike, brez potrebe po razvijanju, pomanjkljivost pa se skriva predvsem v manj\xc5\xa1i lo\xc4\x8dljivosti posnetega holograma._NEWLINE_Digitalna rekonstrukcija se nana\xc5\xa1a na tvorjenje hologramske rekonstrukcije iz digitalno zajetega holograma. Digitalni hologram lahko rekonstruiramo fizi\xc4\x8dno, tako da na LCD zaslon svetimo z laserskim \xc5\xbearkom, uporabljenim za snemanje holograma. Situacija je podobna, kot v primeru obi\xc4\x8dajnega digitalnega projektorja. Druga mo\xc5\xbenost uporabi za rekonstrukcijo slike numeri\xc4\x8dne algoritme, ki iz interferen\xc4\x8dnega vzorca, zajetega na digitalnem tipalu, sliko rekonstruirajo na zaslonu ra\xc4\x8dunalnika. Prednost slednjega postopka je predvsem preprostost rekonstrukcije, ki za delovanje ne potrebuje laserskega izvora, vendar se v tem primeru izgubi tridimenzionalna kvaliteta posnetka. Slika pridobljena iz numeri\xc4\x8dne rekonstrukcije je tak\xc5\xa1na, kot da bi rekonstruiran hologram posneli z obi\xc4\x8dajnim fotoaparatom.\n_START_SECTION_\nKlasifikacija hologramov\n_START_PARAGRAPH_\nObstaja veliko vrst hologramov, ki se jih lahko klasificira na ve\xc4\x8d razli\xc4\x8dnih na\xc4\x8dinov. Razvrstili jih bomo v dve kategoriji, na odsevne in na transmisijske holograme.\n_START_SECTION_\nOdsevni hologrami\n_START_PARAGRAPH_\nNajbolj pogosti tip hologramov je odsevni hologram, pri katerem se 3D slika posnetega objekta pojavi blizu povr\xc5\xa1ja holograma. Pod specifi\xc4\x8dnim kotom in iz smeri, kjer se nahaja opazovalec, posvetimo na odsevni hologram z obi\xc4\x8dajno belo svetlobo. Tako opazovalec zazna sliko, ki jo sestavlja odbita svetloba iz holograma. Odsevni hologrami so lahko tudi barvni - njihova slika se opti\xc4\x8dno ne razlikuje od originalnega objekta. \xc4\x8ce je objekt ogledalo, holografska slika odseva belo svetlobo, \xc4\x8de pa je objekt diamant, se v holografski sliki vidi le sijaj.\n_START_SECTION_\nTransmisijski hologrami\n_START_PARAGRAPH_\nTransmisijski hologram je viden z lasersko svetlobo, ki je obi\xc4\x8dajno enakega izvora, kot tista, s katero smo posneli hologram. Na hologram posvetimo iz zadnje strani, da se hologramska slika ustvari pred opazovalcem. Virtualna slika je lahko zelo globoka in ostra. \xc4\x8ce hologram zlomimo na ve\xc4\x8d ko\xc5\xa1\xc4\x8dkov, vsak ko\xc5\xa1\xc4\x8dek \xc5\xa1e vedno poustvari celotno posneto sliko objekta, le perspektiva hologramske slike je odvisna od polo\xc5\xbeaja ko\xc5\xa1\xc4\x8dka v hologramu. Poleg tega velja tudi, da \xc4\x8de na hologram posvetimo z laserjem v obratni smeri, bo realna slika projecirana na mesto, kjer se je nahajal objekt.\n_START_SECTION_\nDigitalna holografska mikroskopija\n_START_PARAGRAPH_\nDigitalna holografska mikroskopija je raziskovalna tehnika, pri kateri z digitalnim senzorjem posnamemo hologram mikroskopskih objektov, ki le\xc5\xbeijo blizu detektorja. Tako zajet hologram nato ob poznavanju valovne dol\xc5\xbeine laserja in njegovega vpadnega kota digitalno rekonstruiramo, tako da dobimo dvodimenzionalen posnetek intenzitete svetlobe v ravnini za detektorjem. Dobimo torej mikroskopsko sliko objekta._NEWLINE_Digitalna holografska mikroskopija lahko dosega lo\xc4\x8dljivosti do nekaj mikronov, njena glavna prednost pa je v preprostosti in prenosljivosti digitalnih holografskih mikroskopov. Slednji lahko tehtajo le nekaj deset gramov, zaradi \xc4\x8desar so izjemno primerni za terensko delo._NEWLINE_Poleg merjenja intenzitete omogo\xc4\x8da digitalna hologramska mikroskopija, v\xc4\x8dasih imenovana kar DHM, rekonstrukcijo faze svetlobe, kar omogo\xc4\x8da hkratno izvajanje opti\xc4\x8dne interferometrije na opazovanih vzorcih. Ker je faza svetlobe odvisna od snovi, skozi katero potuje na poti do detektorja, ta tehnika omogo\xc4\x8da natan\xc4\x8dnej\xc5\xa1e dolo\xc4\x8danje sestave opazovanega vzorca.\n_START_SECTION_\nVarnost\n_START_PARAGRAPH_\nReliefne holograme je izredno te\xc5\xbeko ponarediti, saj se za popolno repliko holograma potrebuje izredno drago in tehnolo\xc5\xa1ko napredno opremo. Varnostne holograme se zato pogosto uporablja za za\xc5\xa1\xc4\x8dito osebnih dokumentov, kreditnih kartic in ostalega kakovostnega blaga. Uporablja se jih tudi za za\xc5\xa1\xc4\x8dito bankovcev, predvsem tistih z ve\xc4\x8djo vrednostjo. Hologramsko so za\xc5\xa1\xc4\x8diteni vsi evrski bankovci, tako bankovec za 5\xe2\x82\xac kot za 500\xe2\x82\xac.\n_START_SECTION_\nUmetnost in zabavna industrija\n_START_PARAGRAPH_\n\xc5\xbde v sedemdesetih letih je bil potencial holografije opa\xc5\xbeen tudi v umetnosti. Salvador Dali velja za pionirja na tem podro\xc4\x8dju, saj je leta 1973 posnel prvi 3D holografski portret rockerja Alice Cooperja. Portret se nahaja v Dalijevim muzeju v \xc5\xa0paniji . Daliju so sledili \xc5\xa1tevilni umetniki, odpirali so se studiji in ustanavljale so se razli\xc4\x8dne \xc5\xa1ole holografije. Holocenter v New Yorku \xc5\xa1e danes ponuja umetnikom prostor za ustvarjanje in razstavljanje njihovih del._NEWLINE_Ra\xc4\x8dunalni\xc5\xa1ko generirani hologrami so popularni tudi v glasbeni industriji. Za\xc4\x8delo se je leta 2012, ko so ustvarili nastop \xc5\xbee pokojnega Tupac Shakurja in ga projicirali pred \xc5\xbeivim ob\xc4\x8dinstvom na prireditvi Coachella Valley Music and Arts Festival. Tehnika je postala zelo popularna, saj so ustvarili \xc5\xbee \xc5\xa1tevilne holografske nastope glasbenikov (npr. Elvis Presley, M.I.A in Janelle Monae, Psy). Najve\xc4\x8dje medijske pozornosti je bil dele\xc5\xbeen nastop Michaela Jacksona leta 2014 na dogodku Billboard Music Awards, skoraj 5 let po njegovi smrti.\n_START_SECTION_\nMedicina\n_START_PARAGRAPH_\nHolografska interferometri\xc4\x8dna metoda je bila \xc5\xbee uspe\xc5\xa1no uporabljena v medicini za prou\xc4\x8devanje razli\xc4\x8dnih delov \xc4\x8dlove\xc5\xa1kega telesa. Tehnika se je \xc5\xbee uporabila za raziskovanje o\xc4\x8desne ro\xc5\xbeenice, \xc4\x8dlove\xc5\xa1kih zob, kosti in gibanja prsi med dihanjem._NEWLINE_Endoskopska holografija se trudi zdru\xc5\xbeiti metodo endoskopije s holografijo. Zagotavljala bo visoko lo\xc4\x8dljivostno neinvazivno 3D slikanje votlih \xc4\x8dlove\xc5\xa1kih organov do katerih je te\xc5\xbeko dostopati. Obstajata \xc5\xbee dve tehniki; pri eni se hologram zabele\xc5\xbei \xc5\xbee znotraj endoskopa, pri drugem na\xc4\x8dinu pa se uporablja zunanji snemalni sistem._NEWLINE_Rentgenska holografija ima potencial za preu\xc4\x8devanje biolo\xc5\xa1kih vzorcev v vodni razstopini z visoko resolucijo, brez potrebe za predhodnjo pripravo vzorca._NEWLINE_Razvija se tudi dinami\xc4\x8dni 3D holografski sistem, ki bo omogo\xc4\x8dal prikaz in interakcijo s hologramom bolnikovega organa. Interakcija s samim organom bo omogo\xc4\x8dala zdravniku, da bo pripravil natan\xc4\x8den na\xc4\x8drt operacije in s tem zmanj\xc5\xa1al invazivnost posega.\n_START_SECTION_\nShranjevanje podatkov\n_START_PARAGRAPH_\nPodatke se shranjuje tako, da se posname interferen\xc4\x8dni vzorec v debel, svetlobno ob\xc4\x8dutljivi vzorec. Holografija omogo\xc4\x8da, da shranimo ve\xc4\x8d informacij na isto mesto tako, da na medij z zapisovalnim \xc5\xbearkom svetimo pod razli\xc4\x8dnimi koti.\n_START_SECTION_\nHolografski opti\xc4\x8dni elementi (HOE)\n_START_PARAGRAPH_\nHolografski opti\xc4\x8dni element je opti\xc4\x8dni element (npr. le\xc4\x8da, filter), ki ga naredimo s holografsko tehniko. Ustvarijo se lahko edinstvene opti\xc4\x8dne funkcije, ki niso mogo\xc4\x8de z obi\xc4\x8dajno optiko. HOE so izredno pomembni v opti\xc4\x8dni elektroniki, predvsem se jih uporablja pri opti\xc4\x8dnih pomnilni\xc5\xa1kih diskih in diodnih laserjih. Najdemo jih tudi v \xc4\x8ditalnikih \xc4\x8drtne kode.\n_START_SECTION_\nOstale aplikacije\n_START_PARAGRAPH_\nTehnika holografije ima \xc5\xa1e veliko drugih aplikacij. Holografski opti\xc4\x8dni bralniki so cenej\xc5\xa1i in hitrej\xc5\xa1i od obi\xc4\x8dajnih zrcalnih. Holografijska interferometrija se uporablja v \xc5\xa1tevilnih laboratorijih za odkrivanje strukturnih napak materiala, pri tem pa se vzorca ne po\xc5\xa1kuduje. "Head-up display" je holografsko vetrobransko steklo, name\xc5\xa1\xc4\x8deno v voja\xc5\xa1kih in komercialnih letalih. Pilotu prikazuje podatke letenja v njegovem vidnem polju, tako da ni potrebe po gledanju drugam.\n_START_SECTION_\nDruge vrste holografije\n_START_PARAGRAPH_\nHolografija je odvisna predvsem od interference uporabljenega valovanja, zaradi \xc4\x8desar je na\xc4\x8deloma mo\xc5\xbeno izdelati hologramski posnetek tudi s kak\xc5\xa1nim druga\xc4\x8dnim valovanjem._NEWLINE_Ena izmed mo\xc5\xbenosti je, da namesto laserskega \xc5\xbearka uporabimo elektronski snop. V tem primeru dobimo elektronsko holografijo, ki se lahko uporabi kot nadomestek elektronskega transmisijskega mikroskopa. Tak\xc5\xa1na metoda je zaradi interakcije elektronov z magnetnim in elektri\xc4\x8dnim poljem v snovi primerna za njihovo prou\xc4\x8devanje Holografijo je mo\xc5\xbeno izvajati tudi z zvo\xc4\x8dnim valovanjem, kar pripelje do akusti\xc4\x8dne holografije.'